
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Ακυρώνουμε την υλοποίηση των εξετάσεων PISA. Συμμετέχουμε στη στάση εργασίας που έχουν κηρύξει ΑΔΕΔΥ και Αριστοτέλης οι οποίες είναι απόλυτα νόμιμες (απάντηση στο παράνομο έγγραφο Παπαδομαρκάκη)
 

Θα το χαρακτηρίζαμε κακόγουστο αστείο αν δεν αποτελούσε διασπορά ψευδών ειδήσεων και απόπειρα παράνομης ακύρωσης κάθε κατακτημένου δημοκρατικού δικαιώματος, η τακτική του ΥΠΑΙΘΑ. Μη μπορώντας να πείσουν εκπαιδευτικούς και γονείς, κάνουν απέλπιδες προσπάθειες χρησιμοποιώντας αυταρχισμό, παράνομες απειλές και τρομοκρατία ως τα μοναδικά τους πλέον όπλα! 

Να ξεκαθαρίσουμε το πραγματικό πλαίσιο.  Μετά την κήρυξη της στάσης εργασίας της ΔΟΕ παράνομης, συνεχίζουμε τον αγώνα μας, με τη συμμετοχή στην 4ωρη στάση εργασίας (8:00-12:00) για την Τετάρτη 20-5-2026 που κήρυξε η ΑΔΕΔΥ (επισυνάπτεται) ή και του Αριστοτέλη (1-4 ώρες). Δεν συναινούμε στους αντιπαιδαγωγικούς σχεδιασμούς της πολιτικής ηγεσίας του ΥΠΑΙΘ, στο σχέδιο διάλυσης, ιδιωτικοποίησης και εμπορευματοποίησης, υπερασπιζόμαστε το δημόσιο σχολείο. Αύριο Τετάρτη απεργούμε και ακυρώνουμε τις εξετάσεις τύπου PIZA. 
Το έγγραφο που στάλθηκε στις σχολικές μονάδες με υπογραφή του ΓΓ του ΥΠΑΙΘΑ, Ιωάννη Παπαδομαρκάκη αποτελεί μνημείο ολοκληρωτισμού και συνεχίζει τον κατήφορο της πολιτικής ηγεσίας του ΥΠΑΙΘΑ που πάνω στον πανικό της απειλεί με στόχο τον εκφοβισμό. Κανένα έγγραφο υπηρεσιακού παράγοντα (Γενικός Γραμματέας ΥΠΑΙΘA) δεν μπορεί να καταλύει νόμους και Σύνταγμα ούτε να επιχειρεί, μέσω διαστρέβλωσης της πραγματικότητας, να περάσει από την πίσω πόρτα αντιεκπαιδευτικούς σχεδιασμούς. Το έγγραφο αυτό είναι απολύτως παράνομο. Το δικαίωμα στην απεργία κατακτήθηκε και κατοχυρώθηκε με αγώνες και αίμα στον τόπο μας. Δεν μπορεί να το ακυρώσει η πολιτική ηγεσία του Υπουργείου. Την ίδια ακριβώς τακτική ακολουθεί όλα αυτά τα χρόνια το Υπουργείο. Καμία πρωτοτυπία! Έχουμε καταλάβει ότι κάθε χρόνο ετοιμάζει παρωδία εξετάσεων οι οποίες καταλήγουν σε Βατερλό! 
Συμμετέχουμε στη στάση εργασίας που έχουν κηρύξει Αριστοτέλης και ΑΔΕΔΥ

Ακυρώνουμε την υλοποίηση των εξετάσεων PISA
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

